CELEX: 32010D0100
Language: et
Date: 2010-02-19 00:00:00
Title: 2010/100/: Komisjoni otsus, 19. veebruar 2010 , millega lubatakse Soomel anda toetust saagiaasta 2010 seemne ja teraviljaseemne eest (teatavaks tehtud numbri K(2010) 946 all)

20.2.2010   
            
            
               ET
            
            
               Euroopa Liidu Teataja
            
            
               L 45/12
            
         KOMISJONI OTSUS,
   19. veebruar 2010,
   millega lubatakse Soomel anda toetust saagiaasta 2010 seemne ja teraviljaseemne eest
   (teatavaks tehtud numbri K(2010) 946 all)
   (Ainult soome- ja rootsikeelne tekst on autentsed)
   (2010/100/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 182 lõike 2 esimest lõiku koostoimes artikliga 4,
   ning arvestades järgmist:
   
               (1)
            
            
               6. oktoobri 2009. aasta kirjaga taotles Soome valitsus luba anda 2010. aastal põllumajandustootjatele toetust teatavate koguste seemne- ja teraviljasortide eest, mida eriliste ilmastikutingimuste tõttu toodetakse üksnes Soomes.
            
         
               (2)
            
            
               Soome taotleb luba anda hektaritoetust teatavatele aladele, kus kasvatatakse nõukogu 19. jaanuari 2009. aasta määruse (EÜ) nr 73/2009 (millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003) (2) XIII lisas loetletud Gramineae (kõrrelised) ja Leguminosae (liblikõielised) liikide seemet, v.a Phleum pratense L. (timut), ja teatavatele aladele, kus kasvatatakse teraviljaseemet.
            
         
               (3)
            
            
               Kavandatav toetus peab vastama määruse (EÜ) nr 1234/2007 artikli 182 lõikes 2 sätestatud tingimustele. See kehtib ainult Soomes kasvatatavate seemne- ja teraviljaseemne sortide suhtes, mis on kohandunud selle maa ilmastikutingimustega ja mida ei kasvatata teistes liikmesriikides. Komisjoni luba peaks piirduma ainult sortidega, mis on loetletud Soome sordilehel nende sortide hulgas, mida toodetakse ainult Soomes.
            
         
               (4)
            
            
               Tuleks ette näha, et komisjoni tuleb teavitada meetmetest, mida Soome on võtnud käesolevas otsuses kehtestatud piirmäärade järgimiseks.
            
         
               (5)
            
            
               Käesoleva otsusega ette nähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Soomel lubatakse anda toetust 1. jaanuarist kuni 31. detsembrini 2010 toodetud seemne eest tema territooriumil asuvatele registreeritud seemnekasvatajatele, kes kasvatavad lisas osutatud sertifitseeritud seemet ja teraviljaseemet kõnealuses lisas ette nähtud kogustes.
   Luba hõlmab ainult sorte, mis on loetletud Soome riiklikul sordilehel ja mida kasvatatakse ainult Soomes.
   Artikkel 2
   Soome tagab asjakohase kontrollisüsteemi kaudu, et toetust antakse ainult käesoleva otsuse lisas osutatud sortide eest.
   Artikkel 3
   Soome saadab komisjonile asjaomaste sertifitseeritud sortide nimekirja ja kõik selle muudatused ning esitab komisjonile piirkonnad ning seemne ja teraviljaseemne kogused, millega seoses toetust antakse.
   Artikkel 4
   Käesolevat otsust kohaldatakse alates 1. jaanuarist 2010.
   Artikkel 5
   Käesolev otsus on adresseeritud Soome Vabariigile.
   
      Brüssel, 19. veebruar 2010
      
         
            Komisjoni nimel
         
         
            komisjoni liige
         
         Dacian CIOLOŞ
      
   
   
      (1)  ELT L 299, 16.11.2007, lk 1.
   
      (2)  ELT L 30, 31.1.2009, lk 16.
   
      LISA
      
         Seeme
      
      Toetuskõlblik: maa-ala, kus kasvatatakse määruse (EÜ) nr 73/2009 XIII lisas loetletud sertifitseeritud Gramineae (kõrrelised) ja Leguminosae (liblikõielised) liikide seemet, v.a Phleum pratense L. (timut).
      Maksimaalne toetus hektari kohta: 220 eurot
      Maksimaalne eelarve: 442 200 eurot
      
         Teraviljaseeme
      
      Toetuskõlblik: maa-ala, kus kasvatatakse sertifitseeritud nisu, kaera, otra ja rukist.
      Maksimaalne toetus hektari kohta: 73 eurot
      Maksimaalne eelarve: 2 190 000 eurot